Ingen ved, om det kommer fra grundvandet, vandrørene eller vandhanen. Men faktum er, at der i en ny undersøgelse er fundet i gennemsnit 18 stykker mikroplast per liter vand i 48 vandprøver fra 16 husholdninger i København og Nordsjælland.

Bag undersøgelsen står cand. scient. Søren T. Christensen og hans team af miljøteknologer. De blev nysgerrige, efter at en international undersøgelse afslørede mikroplast i postevandet i blandt andet Storbritannien, Frankrig, USA, Uganda og Indonesien.

»Vi kigger i forvejen efter mikroplast i søer og åer, så vi har det udstyr, der skal til. Derfor syntes vi, at det var oplagt at gribe bolden og undersøge, hvordan det så ud med vandet fra danske vandhaner«, siger Søren T. Christensen, der arbejder på uddannelsesinstitutionen Cphbusiness Laboratorie og Miljø i Hillerød.